[{"text_idx": "#000007", "text": "Dechreuodd y mudiad Beiciau Gwaed yn Llundain yn ystod chwedegau\u2019r ganrif ddiwethaf. Dywedodd Nigel, \u2018Cafodd ei gydnabod mai\u2019r ffordd gyflymaf i fynd drwy draffig oedd ar feic modur. Ambell waith, nid oes gan ysbytai y gwaed cywir ar gyfer y math o waed sydd gan y claf, neu mae ganddyn nhw\u2019r gwaed cywir yn y lle anghywir. Dyma le y gall Beiciau Gwaed Cymru helpu.\u2019"}, {"text_idx": "#000008", "text": "Yn 2010, cyfarfu grw\u0302p bychan o feicwyr o Gymru a\u0302 Chymdeithas Beiciau Gwaed ledled y wlad ar stondin arddangos ac fe\u2019u hysbrydolwyd i ddatblygu pethau. Ar o\u0302l trafodaeth mewn tafarn yng Nghaerdydd ynghylch a allai hyn weithio yng Nghymru a sut, codwyd \u00a310,000 a darparwyd beiciau gan grwpiau Beiciau Gwaed eraill, recriwtiwyd a hyfforddwyd gwirfoddolwyr a threfnwyd cofrestru fel elusen a sefydlwyd dulliau gweithredu. Cafwyd cyfarfodydd gyda Byrddau Iechyd, gyda golwg ar sefydlu cytundeb lefel gwasanaeth."}, {"text_idx": "#000009", "text": "Ddwy flynedd yn ddiweddarach, roedd Beiciau Gwaed Cymru wedi cael ei sefydlu, gan ddechrau yn Abertawe a lledaenu yn fuan i rannau eraill o Gymru, gyda\u2019r grw\u0302p diweddaraf yn cael ei lansio ym Mhowys ym mis Medi 2019."}, {"text_idx": "#000011", "text": "Beth mae gwirfoddolwyr yn ei wneud?\nMae gwirfoddolwyr yn ysgwyddo un o ddwy swyddogaeth weithredol: beicwyr a rheolwyr, ond mae ti\u0302m o godwyr arian, hyfforddwyr, gweinyddwyr ayyb yn darparu cefnogaeth ar gyfer pob beic. Yng Nghymru, mae mwy na 50 o reolwyr ac oddeutu 100 o feicwyr \u2013 yn cynnwys dynion a merched."}, {"text_idx": "#000012", "text": "Mae rheolwyr yn derbyn atgyfeiriadau gan y GIG ac yn cysylltu a\u0302 beicwyr gwirfoddol. Trefnir rota o restr gorchwylion ar-lein a gwasanaeth ar alw. Mae cynnydd y swyddogaethau unigol yn cael ei dracio er mwyn sicrhau eu bod yn cael eu cyflawni mewn modd diogel ac amserol."}, {"text_idx": "#000013", "text": "Nid yn unig y mae beicwyr yn cario gwaed, maen nhw hefyd yn cario pelydrau-x, meddyginiaethau a llefrith o\u2019r fron fel y bo angen. Ar gyfer siwrneiau hir, rhennir y daith a bydd hyn ambell waith yn cynnwys cydlynu rhwng sawl grw\u0302p Beiciau Gwaed er mwyn mynd ar draws y wlad. Teithiodd beicwyr Beiciau Gwaed Cymru 275,000 milltir y llynedd, neu 5,000 o filltiroedd yr wythnos."}, {"text_idx": "#000014", "text": "Mae codwyr arian yn chwarae rhan hanfodol wrth drefnu digwyddiadau ac annog cyfraniadau gan y cyhoedd a nawdd corfforaethol \u2013 ac mae\u2019r cwbl yn cynnal y gwaith."}, {"text_idx": "#000017", "text": "Yn Ngorllewin Cymru, mae beicwyr gwaed yn gwneud \u2018taith gemo\u2019 bob wythnos. Mae angen i gemotherapi gael ei deilwra ar gyfer pob sesiwn, yn unol a\u0302 chemeg gwaed y claf\u2019 meddai Nigel \u2018byddai\u2019r cleifion yn cael tynnu gwaed ar ddydd Llun ac yna byddai triniaeth briodol yn cael ei pharatoi ar eu cyfer. Gallai cleifion ddisgwyl am sawl awr a gall y driniaeth gemotherapi gael sgi\u0302l effeithiau annymunol."}, {"text_idx": "#000018", "text": "\u2018Ar o\u0302l trafod gyda\u2019r Bwrdd Iechyd, mae Beiciau Gwaed Cymru wedi helpu i lunio system well. Mae cleifion yn ymweld a\u0302\u2019u meddyg teulu ar fore Gwener i gael tynnu gwaed. Mae beiciwr gwirfoddol yn casglu\u2019r samplau o nifer o feddygfeydd ac yn mynd a\u0302 nhw i\u2019r labordy lle maen nhw\u2019n cael eu dadansoddi. Erbyn yr amser y mae\u2019r claf yn ymweld a\u0302 chlinig yr ysbyty ar ddydd Llun, mae\u2019r canlyniadau wedi dod yn o\u0302l ac mae\u2019r driniaeth yn barod\u2019."}, {"text_idx": "#000019", "text": "Ambell waith, y dewis gorau i fabanod newydd-anedig yw\u2019r un naturiol. Mae mamau hael sy\u2019n nyrsio yn gwasgu llefith o\u2019r fron a\u2019i roi i fanc llefrith, lle mae\u2019n cael ei sgrinio a\u2019i baratoi, yn barod ar gyfer ei ddosbarthu lle y mae ei angen. Mae beicwyr gwaed yn casglu\u2019r llefrith a roddwyd o gartrefi unigolion ac yn ei ddanfon i fanciau llefrith ac maen nhw\u2019n cymryd llefrith o\u2019r banciau llefrith a mynd ag ef i unedau gofal dwys newyddenedigol lle y mae ei angen."}, {"text_idx": "#000022", "text": "Mae banciau llefrith dynol yn aml yn elusennau eu hunain. Bydden nhw wedi gorfod talu am negesydd oni bai am y gwasanaeth rhad ac am ddim a gynigir gan wirfoddolwyr y Beiciau Gwaed."}, {"text_idx": "#000023", "text": "Ambell waith, gofynnir i Feicwyr Gwaed gario eitemau anarferol \u2013 y cwbl yn feddygol ac yn hollbwysig. \u2018Unwaith, gofynnwyd inni gario cyfarpar llawfeddygol arbenigol 100 milltir drwy Gymru a disgwyl tra\u2019r oedd llawdriniaeth wedi\u2019i chwblhau a sterileiddio\u2019r eitem cyn ei dychwelyd. Hon oedd yr unig un o\u2019i bath trwy\u2019r wlad!\u2019 meddai Nigel."}, {"text_idx": "#000025", "text": "Mae\u2019r sefydliad wedi tyfu yn gyflym. Nid oes unrhyw staff cyflogedig ac mae penderfyniadau yn cael eu gwneud gan bwyllgor sy\u2019n cynnwys cynrychiolwyr o bob grw\u0302p ardal. \u2018Mae\u2019n her i wneud y defnydd gorau o\u2019n hamser mewn cyfarfodydd a gwneud penderfyniadau mewn ffordd gynhwysol, ond effeithiol,\u2019 meddai Nigel."}, {"text_idx": "#000027", "text": "Wrth edrych i\u2019r dyfodol, uchelgais Beiciau Gwaed Cymru yw lleihau\u2019r amser y mae\u2019n ei gymryd i wirfoddolwyr newydd gael eu hyfforddi a bod yn barod i ddechrau. Dywedodd Nigel \u2018rydym yn anelu at gael cychwyn gyda gwirfoddolwyr newydd o fewn deufis\u2019. Mae cynnydd yn y galw am Feiciau Gwaed a bydd hyn yn achosi heriau sefydliadol a logistaidd yn y dyfodol."}, {"text_idx": "#000028", "text": "\u2018Er gwaethaf yr heriau, mae\u2019n rhyfeddol gweld cymaint yr ydym yn ei gyflawni\u2019 meddai Nigel. Mae gwirfoddolwyr yn falch o fod yn gallu cefnogi\u2019r GIG yn y ffordd hon; fel y dywedodd un \u2018Rydw i\u2019n mewn dyled fawr i\u2019r GIG, yn bersonol ac yn y gorffennol ar gyfer y teulu. Hefyd, mae rheswm hunanol, mae gorfod beicio ym mhob tywydd yn fy nghadw ar flaenau\u2019m traed ac yn cadw fy sgiliau beicio wedi\u2019u hogi, gobeithio!\u2019 Daw\u2019r wobr o wybod eich bod chi wedi gwneud gwahaniaeth, wedi arbed bywyd rhywun neu ddim ond wedi eu gwneud nhw yn fwy cyfforddus,\u2019 meddai gwirfoddolwr arall."}, {"text_idx": "#000029", "text": "Mae Helplu yn gweithio gyda Cefnogi Trydydd Sector Cymru (CGGC a 19 o Gynghorau Gwirfoddol Sirol) a phartneriaid eraill i ddatblygu\u2019r potensial o wirfoddoli yn y gwasanaethau iechyd a gofal cymdeithasol."}, {"text_idx": "#000031", "text": "Ceisiadau ar agor am her iechyd a gofal newydd"}]